**Álvaro Tauchert Soler** (\* 9. január 1991, Barcelona, Španielsko) je katalánsky spevák a skladateľ španielsko-nemeckého pôvodu. V roku 2015 získal popularitu v Európe a Latinskej Amerike piesňou „El mismo sol". Špeciálna dvojjazyčná španielsko-anglická verzia tejto piesne v spolupráci s Jennifer Lopezovou bola vydaná po celom svete, vrátane Spojených štátov a Spojeného kráľovstva. Jeho singel „Sofia" (2016) tiež zaznamenal úspech v hitparádach viacerých európskych krajín, vrátane Talianska a Švajčiarska, kde dosiahol prvú priečku.

Životopis
---------

Soler sa narodil v Barcelone nemeckému otcovi a matke so španielsko-belgickými koreňmi. Má mladšieho brata a sestru. Ako desaťročný sa s rodičmi presťahovali do Japonska, kde žil až do svojich 17 rokov a navštevoval tam aj hodiny klavíra. Vďaka tomu, že vyrastal v multijazyčnom prostredí, ovláda niekoľko jazykov – hovorí španielsky, nemecky, anglicky, taliansky, francúzsky i japonsky. Keď sa v roku 2010 vrátil do Barcelony, založil spolu s bratom a priateľmi hudobnú skupinu *Urban Lights*. Skupina vystupovala s hudobným štýlom opísaným, ako zmes britského popu, indie popu a elektronickej hudby. Vyhrali univerzitnú súťaž a v roku 2013 sa skupina objavila v španielskej hudobnej súťaži, *¡Tú sí que vales!*, kde skončila na 8. mieste. Vydali album, ktorý sami produkovali. Soler vyštudoval priemyselný dizajn na Escuela de Grafismo Elisava, tiež chodil do hudobnej školy a pracoval v barcelonskej modelingovej agentúre. Okrem modelingu si vyskúšal aj prácu recepčného, stevarda, či vodiča. Stále sa však venoval aj hudbe a skladal vlastné piesne.

Soler sa v roku 2014 rozhodol opustiť skupinu *Urban Lights* a odísť kvôli sólovej kariére do Nemecka. Momentálne žije v Berlíne, kde mu nahrávacia spoločnosť ponúkla prácu skladateľa. Tu vydal svoj singel „El mismo sol", ktorý zložil spoločne s Alim Zuckowskim a Simonom Triebelom (producentom bol Simon Triebel). Pieseň vyšla 24. apríla 2015. V Taliansku sa stala hitom, v rebríčku FIMI dosiahla prvé miesto a bola ocenená dvojitou platinovou platňou. Tiež sa dostala na prvú priečku vo švajčiarskom rebríčku Swiss Hitparad. Singel sa stal európskym hitom, vrátane Nemecka, Francúzska, Belgicka, Rakúska a Holandska. Vďaka tomuto úspechu 23. júna 2015 vydal prostredníctvom Universal Music svoj debutový album *Eterno Agosto*.

Diskografia
-----------

* *Eterno Agosto* (2015)
* *Mar de Colores* (2018)

Referencie
----------

1. ↑   *Chi è Alvaro Soler? Biografia e vita privata del cantante* [online]. [Cit. 2015-08-21]. Dostupné online.
2. ↑   *Alvaro Soler Biography* [online]. [Cit. 2015-08-21]. Dostupné online.
3. ↑   *Who Is Jennifer Lopez's Duet Partner Alvaro Soler?* [online]. [Cit. 2015-08-21]. Dostupné online.
4. ↑   *Alvaro Soler* [online]. [Cit. 2015-08-21]. Dostupné online.
5. 1 2 3  COLASANTI, Chiara. *Interview: Alvaro Soler* [online]. www.musicemissions.com, 03.06.2015, [cit. 2017-04-03]. Dostupné online. (v angličtine)
6. 1 2 3 4  MEATTELLI, Chiara. *Alvaro Soler, nuovo giudice di X Factor 2016! (english version)* [online]. Corriere della Sera (www.corriere.it), [cit. 2017-04-03]. Dostupné online. (v angličtine)
7. ↑   *Alvaro Soler: "We are all under El mismo sol"* [online]. [Cit. 2015-08-22]. Dostupné online.

Externé odkazy
--------------

* Oficiálna stránka Álvara Solera

Zdroj
-----

*Tento článok je čiastočný alebo úplný preklad článku Álvaro Soler na anglickej Wikipédii.*

Autoritné údaje: * BnF: 170146061
* GND: 1107193192
* ISNI: 0000 0004 5294 381X
* NK ČR: osa2017965992
* VIAF: 9145244370074480479